Gasmengun vegna jarðeldanna í Geldingadölum hefur allt að tvöfaldast frá byrjun goss. Hraunelfur virðast ekki renna lengur niður í Meradali, straumurinn liggur nú í Geldingadali.
Opnað var fyrir aðgang almennings að gosstöðvunum núna klukkan tólf en nokkur fjöldi hefur lagt leið sína þangað í morgun. Þar er austanátt, 8-13 metrar á sekúndu, og gasmengun hefur borist til vesturs. Búist er við að mengunin berist til norðvesturs síðdegis í dag.
Þorvaldur Þórðarson, eldfjallafræðingur, segir að hraunflæðið úr jarðeldunum sé stöðugt, um tíu rúmmetrar af hrauni komi upp úr gígunum á hverri sekúndu.
Það virðist ekki hafa orðið nein breyting á framleiðni hvers og eins.
Hins vegar hefur orðið breyting á hraunrennslinu niður í Meradali.
Sá gígur sem dældi hrauninu niður í Meradali er með svona cirka 5 rúmmetra á sekúndu, nyrsti gígurinn, og það virðist vera sem svo að að þegar þetta kom niður í Meradal hefur hraunið náð sinni kjörlengd þannig að aflið á bakvið flæðið hefur ekki kraftinn til að fara með þetta lengra.
Allar leiðir liggja til Geldingadala eins og er.
Gasmengun vegna jarðeldanna berst líklega yfir vestanverðan Reykjanesskaga, frá Vogum og vestur að Höfnum, í dag. Á þessum slóðum þessu svæði eru líkur á að loft verði of mengað fyrir viðkvæma. Þorvaldur segir að um þrjátíu kílógrömm af brennisteinsdíoxíð komi úr gígunum á hverri sekúndu.
Miðað við það sem það var í upphafi þá er óhætt að segja það að það hafi sennilega allt að tvöfaldast gasútstreymi eða mengun frá gosinu.
Gasmengun vegna jarðeldanna berst líklega yfir vestanverðan Reykjanesskaga í dag. Gasmengun hefur allt að tvöfaldast frá byrjun gossins.